## Pravilnik o uvjetima za ovlaštene mjeriteljske laboratorije za ovjeravanje uređaja kojima se nadzire rad vozača i kretanja vozila u cestovnom prometu

### NN 52/1997 (21.5.1997.), Pravilnik o uvjetima za ovlaštene mjeriteljske laboratorije za ovjeravanje uređaja kojima se nadzire rad vozača i kretanja vozila u cestovnom prometu

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 14. Zakona o mjeriteljskoj djelatnosti ("Narodne novine"
br. 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O UVJETIMA ZA OVLAŠTENE MJERITELJSKE LABORATORIJE ZA OVJERAVANJE UREĐAJA KOJIMA SE NADZIRE RAD VOZAČA I KRETANJA VOZILA U CESTOVNOM PROMETU**

I. OPĆE ODREDBE

Članak 1.

Ovim se pravilnikom propisuju uvjeti koje moraju zadovoljavati ovlašteni
mjeriteljski laboratoriji (u daljnjem tekstu laboratoriji) za ovjeravanje
uređaja kojima se nadzire rad vozača i kretanje vozila u cestovnom prometu
- tahografa (u daljnjem tekstu: nadzorni uređaji) te rok u kojem ovlaštenja
vrijede.

Članak 2.

Uvjeti koje moraju zadovoljavati laboratoriji za ovjeravanje nadzornih
uređaja određeni su normom HRN EN 45001: "Opći kriteriji za rad ispitnih
laboratorija", osim ako odredbama ovog pravilnika nije drukčije propisano.

Članak 3.

Laboratorij mora biti pravna osoba ili u sastavu pravne osobe.

Pravna osoba iz stavka 1. ovog članka treba biti registrirana za djelatnost
"Tehničko ispitivanje i analiza

-\*Ovjeravanje mjerila koja se ugrađuju u vozila cestovnog prometa".

Laboratorij se mora nalaziti na jednoj adresi i u prostoru na koji pravna
osoba ima pravo uporabe.

Poslovi ovjeravanja nadzornih uređaja smiju se obavljati isključivo
na adresi iz stavka 3. ovog članka.

Ako je laboratorij u sastavu pravne osobe on mora biti ustrojen kao
funkcionalna cjelina i biti izvan sastava drugih ustrojbenih dijelova pravne
osobe u kojima se obavlja proizvodnja, servisiranje ili prodaja mjerila
i njihovih dijelova, odnosno proizvodnja, servisiranja ili prodaja vozila
i slično.

II. UVJETI ZA LABORATORIJ

Članak 4.

Laboratorij mora zadovoljiti uvjete glede:

1. djelatnika

2. prostorije za ispitivanje nadzornih uređaja

3. prostorije za evidenciju ovjeravanja nadzornih uređaja

4. mjerne staze

5. kanala, navoza ili dizalice

6. pristupnog prostora

7. etalona

8. ispitne opreme i pribora za ovjeravanje

9. metoda i postupaka ovjeravanja nadzornih uređaja

10. sustava kakvoće

1. DJELATNICI

Članak 5.

Djelatnici laboratorija moraju imati odgovarajuću stručnu spremu i iskustvo,
biti zaposleni na neodređeno vrijeme te biti raspoređeni na odgovarajućim
poslovima u laboratoriju.

Članak 6.

U laboratoriju mora biti zaposlen djelatnik koji organizira, vodi i
nadzire obavljanje poslova ovjeravanja nadzornih uređaja (u daljnjem tekstu
djelatnik odgovoran za stručno obavljanje poslova). U laboratoriju s više
od dva djelatnika, djelatnik odgovoran za stručno obavljanje poslova može
imati zamjenika.

Djelatnici iz stavka 1. ovog članka moraju imati VSS strojarskog, elektrotehničkog
ili prometnog smjera i najmanje 1 godinu radnog iskustva na poslovima ovjeravanja,
proizvodnje, odnosno servisiranja nadzornih uređaja; ili VŠS strojarskog,
elektrotehničkog ili prometnog smjera i najmanje 2 godine radnog iskustva
na poslovima ovjeravanja, proizvodnje, odnosno servisiranja nadzornih uređaja;
ili SSS tehničke struke i najmanje 4 godine radnog iskustva na poslovima
ovjeravanja, proizvodnje, odnosno servisiranja nadzornih uređaja; ili VKV
tehničke struke i najmanje 4 godine radnog iskustva na poslovima ovjeravanja,
proizvodnje, odnosno servisiranja nadzornih uređaja.

Djelatnici iz stavka 1. ovog članka moraju znati propise koji su na
snazi te postupke i metode iz područja ovjeravanja mjerila koja se ugrađuju
u vozila cestovnog prometa, što se utvrđuje u postupku utvrđivanja zadovoljavanja
laboratorija propisanim uvjetima.

Članak 7.

U laboratoriju moraju biti zaposlena najmanje 2 djelatnika koji obavljaju
poslove ovjeravanja nadzornih uređaja.

Djelatnici iz stavka 1. ovog članka moraju imati najmanje KV tehničke
struke te moraju biti stručno osposobljeni za ovjeravanje nadzornih uređaja.

Postupak utvrđivanja stručne osposobljenosti djelatnika iz stavka 1.
ovog članka provodi se pri utvrđivanju zadovoljavanja laboratorija propisanim
uvjetima.

2. PROSTORIJA ZA ISPITIVANJE NADZORNIH UREĐAJA

Članak 8.

Laboratorij mora imati prostoriju za ispitivanje nadzornih uređaja koja
je:

1. izgrađena u skladu s propisanim tehničkim normativima i uvjetima
higijensko-tehničke zaštite

2. izgrađena tako da nije prolazna prostorija i tako izvedenim ulazom
da se u nju ne može ulaziti izravno iz vanjskog prostora.

3. prostrana toliko da u nju mogu stati najmanje dva radna stola te
ormar ili polica za smještaj ispitne opreme i pribora za ovjeravanje te
ispitne dokumentacije

4. zaštićena od vibracija, prodiranja prašine, vodene pare, agresivnih
plinova i sl.

5. zaštićena o djelovanja vanjskih elektromagnetskih polja i drugih
zračenja.

Članak 9.

U prostoriji za ispitivanje nadzornih uređaja mogu se obavljati samo
poslovi ovjeravanja nadzornih uređaja.

U prostoriji za ispitivanje nadzornih uređaja može se nalaziti samo
ispitna oprema koja se upotrebljava za ispitivanje nadzornih uređaja i
pribor koji se upotrebljava za ovjeravanje nadzornih uređaja.

Ispitna oprema iz stavka 2. ovog članka mora biti raspoređena tako da
nije izložena izravnom utjecaju sunca i izvorima grijanja.

Članak 10.

Prostorija za ispitivanje nadzornih uređaja mora imati:

1. mogućnost održavanja temperature: 22 ± 20 C.

2. napajanje etalona i ispitnih uređaja: 220 V ± 10%, 50 Hz ± 1%

3. napon napajanja nadzornih uređaja: 12 (24) V ± 10% odnosno nazivna
vrijednost ± 10%.

3. PROSTORIJA ZA EVIDENCIJU OVJERAVANJA NADZORNIH UREĐAJA

Članak 11.

Laboratorij mora imati prostoriju za evidenciju ovjeravanja nadzornih
uređaja u kojoj se obavljaju poslovi prijama i evidencije nadzornih uređaja
i slični poslovi, a mogu se obavljati i poslovi pripreme nadzornih uređaja
za ispitivanje.

U prostoriji za evidenciju ovjeravanja nadzornih uređaja mora se nalaziti
ormar ili polica posebno za smještaj ispitanih nadzornih uređaja i posebno
za nadzorne uređaje dostavljene na ispitivanje.

U prostoriji za evidenciju ovjeravanja nadzornih uređaja mogu se držati
samo predmeti koji su u svezi s obavljanjem poslova iz stavka 1. ovog članka.

4. MJERNA STAZA

Članak 12.

Laboratorij mora imati mjernu stazu s mjernim valjcima ili bez njih.

Kad laboratorij ima mjernu stazu s mjernim valjcima, dimenzije mjerne
staze moraju biti primjerene uvjetima za uporabu mjernih valjaka. Mjerni
valjci moraju imati standardnu nesigurnost najmanje tri puta manju od dopuštene
pogreške značajke prijenosnog omjera.

Kad laboratorij ima mjernu stazu bez mjernih valjaka njena duljina mora
biti najmanje 30 m ako se za ispitivanje prijenosnog omjera koristi elektronički
etalon, odnosno najmanje 50 m ako se koristi mehanički etalon prijenosnog
omjera ako to nije drukčije propisano metodama i postupcima ovjeravanja
nadzornih uređaja. Širina mjerne staze mora biti najmanje 4 m. Mjerna staza
mora biti smještena na ravnom terenu.

Mjerna staza s valjcima ili bez njih, mora biti izvan javne prometne
površine i mora biti na istom mjestu na kojem je i laboratorij.

5. KANAL, NAVOZ ILI DIZALICA

Članak 13.

Laboratorij mora imati kanal, navoz ili dizalicu koji se upotrebljavaju
u postupku ovjeravanja i koji moraju biti primjereni vozilima u kojima
su tahografi koji se ovjeravaju.

Kanal, navoz ili dizalica moraju biti izvan javne prometne površine
i moraju se nalaziti na istom mjestu na kojem je i laboratorij.

6. PRISTUPNI PROSTOR

Članak 14.

Laboratorij mora imati pristupni prostor kojim se omogućava prilaz vozila
mjernoj stazi i kanalu, navozu ili dizalici.

Na pristupnom prostoru mora biti vidljivo označen smjer kretanja vozila
i mjesta za njihovo parkiranje.

Pristupni se prostor mora nalaziti izvan javne površine i biti dovoljno
prostran da se na njemu mogu parkirati najmanje dva vozila te mora omogućavati
sigurno uključivanje vozila u promet.

7. ETALONI

Članak 15.

Laboratorij mora imati najmanje ove etalone:

1. etalon za provjeru mjerila linearne brzine i duljine prijeđenog puta
u nadzornom uređaju

2. etalon za provjeru mjerila vremena u nadzornom uređaju

3. etalon prijenosnog omjera vozila.

Za ovjeravanje nadzornih uređaja smiju se upotrebljavati samo etaloni
koji su umjereni i imaju valjanu potvrdu o umjeravanju.

Članak 16.

Etalon iz članka 15. stavak 1. točka 1. ovog pravilnika mora imati standardnu
nesigurnost najmanje tri puta manju od dopuštene pogreške mjerila linearne
brzine i duljine prijeđenog puta u nadzornom uređaju.

Članak 17.

Etalon iz članka 15. stavak 1. točka 2. ovog pravilnika mora imati standardnu
nesigurnost, najmanje deset puta manju od dopuštene pogreške mjerila vremena
u nadzornom uređaju.

Članak 18.

Etalon iz članka 15. stavak 1. točka 3. ovog pravilnika mora imati standardnu
nesigurnost, najmanje tri puta manju od dopuštene pogreške mjerila prijenosnog
omjera vozila.

8. ISPITNA OPREMA I PRIBOR ZA OVJERAVANJE

Članak 19.

Laboratorij mora imati najmanje ovu ispitnu opremu:

1. uređaj za pumpanje guma s odgovarajućim tlakomjerom

2. termometar s podjeljcima od 0,5 0C

3. mjernu vrpcu

4. kontrolne šablone s priborom

5. opremu za plombiranje i žigosanje

6. alat i druge ispitne uređaje i pribor prema uputama proizvođača nadzornih
uređaja.

Ispitna oprema iz točaka 1., 2. i 3. stavka 1. ovog članka mora imati
valjan ovjerni žig, odnosno valjanu ovjernicu o udovoljavanju mjeriteljskim
zahtjevima.

9. METODE I POSTUPCI OVJERAVANJA

Članak 20.

U laboratoriju mora postojati i moraju se primjenjivati metode i postupci
ovjeravanja koji sadrže najmanje:

1. metode i postupke ispitivanja i ugradbe nadzornih uređaja

2. postupke održavanja i praćenja ispravnosti etalona, ispitne opreme
i pribora za ovjeravanje

3. postupke zaprimanja zahtjeva za ovjeravanje nadzornih uređaja, evidentiranja
rezultata ispitivanja nadzornih uređaja, čuvanja izvješća o ispitivanju
nadzornih uređaja i dr.

4. propise i norme iz područja ovjeravanja nadzornih uređaja.

Postupci i metode iz stavka 1. ovog članka moraju biti izrađene u pismenom
obliku te djelatnicima laboratorija stalno dostupne.

Članak 21.

U metodama i postupcima ispitivanja iz članka 20. stavak 1. točka 1.
ovog pravilnika mora biti utvrđen sadržaj izvješća o ispitivanju nadzornih
uređaja, koji mora imati najmanje ove podatke:

1. naziv i adresu laboratorija

2. broj ovjerne naljepnice

3. naziv i adresu podnositelja zahtjeva

4. tip, serijski broj i službenu oznaku tipa ovjeravanog nadzornog uređaja

5. vrstu i registarsku oznaku vozila u koje je nadzorni uređaj ugrađen

6. datum prijama i datum ugradbe nadzornog uređaja

7. podatke o upotrijebljenim etalonima

8. rezultate mjerenja

9. zaključak o stanju nadzornog uređaja

10. ime djelatnika koji je obavio ispitivanje

11. ime i potpis djelatnika odgovornog za stručno obavljanje poslova

12. žig laboratorija.

U privitku izvješća mora biti postupkom ovjeravanja određen broj zapisnih
listova s rezultatima ispitivanja. Na svakom zapisnom listu mora biti naveden
tip nadzornog uređaja i broj pripadne ovjerne naljepnice. Svaki zapisni
list mora ovjeriti djelatnik odgovoran za stručno obavljanje poslova.

Laboratorij mora izvješća o ispitivanju čuvati najmanje 3 godine.

10. SUSTAV KAKVOĆE

Članak 22.

Ovlaštena pravna osoba mora izraditi sustav kakvoće koji se primjenjuje
u laboratoriju.

U smislu ovog pravilnika pod sustavom kakvoće razumijeva se najmanje
ovo:

1. prikaz ustroja laboratorija

2. prikaz opsega i granica odgovornosti za svakog djelatnika laboratorija

3. prikaz općih postupaka za osiguravanje kakvoće

4. postupak kod prigovora na rad djelatnika laboratorija.

Sustav kakvoće iz stavka 2. ovog članka utvrđuje se u priručniku za
kakvoću koji svim djelatnicima laboratorija mora biti stalno dostupan.

III. OBVEZE LABORATORIJA

Članak 23.

U ovlaštenoj pravnoj osobi mora postojati plan stručnog usavršavanja
djelatnika laboratorija. Stručno usavršavanje može se provoditi kod proizvođača
nadzornih uređaja ili kod ustanove koja obavlja djelatnost obrazovanja
u Republici Hrvatskoj.

Članak 24.

Ovlaštena pravna osoba tijekom važenja ovlaštenja mora:

1. zadovoljavati uvjete propisane ovim pravilnikom

2. obavljati ovjeravanje nadzornih uređaja koji imaju valjano tipno
odobrenje, sukladno odobrenom postupku ovjeravanja

3. obavijestiti Državni zavod za normizaciju i mjeriteljstvo (u daljnjem
tekstu Zavod) o svakoj promjeni koja bi mogla utjecati na osposobljenost
laboratorija da zadovolji uvjete propisane ovim pravilnikom

4. provoditi stručno usavršavanje djelatnika laboratorija prema planu
stručnog usavršavanja

5. omogućavati djelatnicima laboratorija sudjelovanje u svim oblicima
stručnog usavršavanje koje organizira Zavod

6. omogućavati djelatnicima laboratorija sudjelovanje u radu odbora
i povjerenstava Zavoda

7. pridržavati se visine i načina plaćanja troškova ovjeravanja nadzornih
uređaja koje je propisao ravnatelj Zavoda

8. primitkom rješenja o oduzimanju ovlaštenja odmah prestati ovjeravati
nadzorne uređaje te neupotrebljene ovjerne naljepnice odmah vratiti Zavodu
i prestati se oglašavati kao ovlašteni laboratorij.

IV. PRIJELAZNE I ZAVRŠNE ODREDBE

Članak 25.

Ovlaštenje koje se daje laboratoriju vrijedi najdulje 3 (tri) godine.

Članak 26.

Danom stupanja na snagu ovog pravilnika prestaje vrijediti Pravilnik
o uvjetima za ovlašćivanje ovlaštenih mjeriteljskih laboratorija za ovjeravanje
i ugradnju uređaja za nadzor rada vozača i kretanja vozila u cestovnom
prometu ("Narodne novine", br. 22/95).

Članak 27.

Laboratoriji koji su ovlašteni prema Pravilniku o uvjetima za ovlašćivanje
ovlaštenih mjeriteljskih laboratorija za ovjeravanje i ugradnju uređaja
za nadzor rada vozača i kretanja vozila u cestovnom prometu ("Narodne novine",
br. 22/95) mogu obavljati ovjeravanje nadzornih uređaja do isteka roka
valjanosti danog im ovlaštenja ako, najdulje do 31. prosinca 1997., usklade
uvjete s propisanim u člancima 20., 21., 22. i 23. ovog pravilnika.

Članak 28.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/97-03/4
Urbroj: 558-03/1-97-1
Zagreb, 14. svibnja 1997.

Ravnatelj
Državnog zavoda za normizaciju
i mjeriteljstvo
**dr. sci. Jakša Topić, dipl. ing.,** v. r.

Pravilnik, NN 52/1997-795